በታላቁ ሕዳሴ ግድብ ዙሪያ ሁሉም ኢትዮጵያዊ በጋራ ከመንግሥት ጎን እንዲቆም ኢሕአፓ ጥሪ አቀረበ፡፡
ባሕር ዳር፡ የካቲት 23/2012 ዓ.ም (አብመድ) በዓባይ ወንዝ የውኃ አጠቃቀም ዙሪያ በግብጽና ራሳቸውን እንደ አደራዳሪ በቆጠሩ አካላት የተያዘውን አቋም እንደማይቀበለውና መንግሥት የወሰደውን አቋም እንደሚደግፍ የኢትዮጵያ ሕዝባዊ አብዮታዊ ፓርቲ  (ኢሕአፓ) አስታወቀ፡፡ኢሕአፓ ለአብመድ በላከው መግለጫ እንዳስታወቀው ኢትዮጵያ ለበርካታ ዘመናት ከዓባይ ተፋሰስ ልታገኝ የሚገባትን ኢኮኖሚያዊ ጥቅም ሊያስገኝላት የሚችል ተግባር ሳታከናውን ነገር ግን ዲፕሎማሲያዊ ትግል ስታደርግ ቆይታለች፡፡በአንጻሩ ግብጽና ሱዳን ደግሞ የዓባይ ወንዝ ከኢትዮጵያ እየጠረገ የሚወስደውን ለም አፈርና ውኃ ለዘመናት ሲጠቀሙ ኖረዋል፡፡ ከውኃዋ ለመጠቀም ኢትዮጵያ ታላቁን የሕዳሴ ግድብ በ2003 ዓ.ም በዓባይ ወንዝ ላይ መጀመሯን ያስታወሰው ኢሕአፓ ግድቡ ግብጽን ስጋት ውስጥ የጣላት እንደመሰላት በመግለጫው አመላክቷል፡፡‹‹በዚህ የተነሳ በሦስት የተፋሰሱ ሀገራት መካከል የተጀመረዉ ድርድር በርካታ ዓመታትን ቢያስቆጥርም ዉይይቱ መቋጫ ሳያገኝ እነሆ ዛሬ ላይ ከተደረሰበት የዛቻና የማስፈራራት ዘመቻ ለመድረስ በቅቷል›› ሲልም የሰሞኑ መግለጫ ምክንያታዊነት የጎደለው መሆኑን አመላክቷል፡፡‹‹የድንበር ተሻጋሪ ወንዞች ዓለም አቀፍ ሕግ ባለበትና የጋራ መግባባት በተፈጠረበት፤ ‹ኢትዮጵያ ወንዙ ከግዛቴ ስለሚፈስስ ተፋሰሱን ለመቆጣጠር ያልተገደበ ሉዓላዊ ስልጣን አለኝ› ባላላችበት ሁኔታ የዓባይን ወንዝ እስከ 85 በመቶ የምታበረክተዉ ኢትዮጵያ ከወንዙ ተመጣጣኝ የሆነ ጥቅም እንዳታገኝ የሚያደርግ ፍትሐዊ ያልሆነ መከራከሪያ ይዞ ዛቻ ዉስጥ መግባት የሚያዋጣ ያለመሆኑን ግብጽ ልትረዳ ይገባል›› ብሏል ኢሕአፓ በመግለጫው፡፡